בס"ד מר חשון תשע"ח

נגיעות מפרשת השבוע תּוֹלְדֹות

בשבת שעברה קראנו על מותם של שרה, אברהם ולהבדיל על מותו של ישמעאל. פרשת השבוע תּוֹלְדֹת מעבירה אותנו לחיי הדור הבא ומבהירה לנו שיש דמיון רצף והמשכיות ברורה למי שממשיך את השושלת הצעירה והמהפכנית הזו. פרשת השבוע שעבר הסתיימה במותו של ישמעאל ופריחת צאצאיו. בראשית הפרשה השבוע הכתוב מבהיר מי הוא ממשיך דרכו של אברהם " וְאֵלֶּה תּוֹלְדֹת יִצְחָק, בֶּן-אַבְרָהָם:  אַבְרָהָם, הוֹלִיד אֶת-יִצְחָק.". הכתוב מרחיב / מדגיש יצחק בנו של אברהם, אברהם אביו של יצחק. בפרשת וירא קראנו ששרה אינה מרוצה מחברתו והשפעתו הרעה של ישמעאל על בנה יצחק.הקב"ה מבהיר לאברהם שהוא אמנם יהיה אב המון גויים אולם ממשיך דרכו הישיר יהיה רק יצחק " וַיֹּאמֶר ה' אֶל-אַבְרָהָם, אַל-יֵרַע בְּעֵינֶיךָ עַל-הַנַּעַר וְעַל-אֲמָתֶךָ כֹּל אֲשֶׁר תֹּאמַר אֵלֶיךָ שָׂרָה, שְׁמַע בְּקֹלָהּ: כִּי בְיִצְחָק, יִקָּרֵא לְךָ זָרַע ". הקב"ה הבטיח לאברהם בפרשת לך-לך " אֲנִי, הִנֵּה בְרִיתִי אִתָּךְ; וְהָיִיתָ, לְאַב הֲמוֹן גּוֹיִם...כִּי אַב-הֲמוֹן גּוֹיִם נְתַתִּיךָ. וְהִפְרֵתִי אֹתְךָ בִּמְאֹד מְאֹד, וּנְתַתִּיךָ לְגוֹיִם וּמְלָכִים, מִמְּךָ יֵצֵאוּ " והשבת נקרא " וְגַם אֶת-בֶּן-הָאָמָה, לְגוֹי אֲשִׂימֶנּוּ: כִּי זַרְעֲךָ, הוּא ". הקב"ה קיים את הבטחתו לאברהם והוציא ממנו ומילדיו אומות גדולות , אך ממשיכי דרכו הרעיונית הם צאצאיו מהבן שנבחר – יצחק. יצחק נראה כביכול פאסיבי, התורה מקדישה לחיי אברהם ויעקב למעשיהם ולקורותיהם מספר פרשות ואילו על מעשי יצחק מעט מאד ורק בתולדות . בפרשה הקודמת קראנו בעיקר על מעשים שנעשו עבורו והוא היה פאסיבי - הוא נלקח לעקדה , בחרו עבורו רעיה לחיים , אולם הפרשה היחידה שמספרת על מעשיו היא פרשת תולדות. מהמעט שנכתב עליו ניתן להבין על דמותו. יצחק המאמין פונה ומתפלל לה' לפרי בטן עבורו ועבור רבקה , בזמן רעב הוא פעיל ודואג לפרנסת משפחתו ועוקר ממקומו לגרר, לאבימלך מלך פלשתים. הוא יודע שאשתו טובת מראה והוא נאלץ לשקר למלך ולעמו כאשר הוא טוען שאשתו היא אחותו אולם אבימלך שמגלה את התרמית יוצא להגנת יצחק שמצליח להסתדר על אף הכל. " וַיִּזְרַע יִצְחָק בָּאָרֶץ הַהִוא, וַיִּמְצָא בַּשָּׁנָה הַהִוא מֵאָה שְׁעָרִים; וַיְבָרְכֵהוּ,ה' וַיִּגְדַּל, הָאִישׁ; וַיֵּלֶךְ הָלוֹךְ וְגָדֵל, עַד כִּי-גָדַל מְאֹדוַיְהִי-לוֹ מִקְנֵה-צֹאן וּמִקְנֵה בָקָר, וַעֲבֻדָּה רַבָּה; וַיְקַנְאוּ אֹתוֹ, פְּלִשְׁתִּים... וַיָּשָׁב יִצְחָק וַיַּחְפֹּר אֶת-בְּאֵרֹת הַמַּיִם, אֲשֶׁר חָפְרוּ בִּימֵי אַבְרָהָם אָבִיו, וַיְסַתְּמוּם פְּלִשְׁתִּים, אַחֲרֵי מוֹת אַבְרָהָם; וַיִּקְרָא לָהֶן, שֵׁמוֹת, כַּשֵּׁמֹת, אֲשֶׁר-קָרָא לָהֶן אָבִיו." מסתבר שיצחק שנכתב על מעשיו מעט מאד הוא אדם מאמין , חרוץ , אקטיבי , רגליו על הקרקע , מצליח במעשיו ומרחיב את עסקיו. למעשה הוא פועל בדיוק כמו אביו אברהם ואפילו חופר את אותם הבארות שאביו חפר ושהפלשתים סתמו.הוא אפילו קורא לבארות באותם שמות שאביו קרא להם. המעט מלמד רבות על אופיו ודרכו של יצחק. להבדיל, גם דרכם של שונאי ישראל לא השתנתה מאז ועד היום, הם רואים יהודי מצליח כאשר הסביבה נכשלת ומיד " וַיְקַנְאוּ אֹתוֹ, פְּלִשְׁתִּים " מרוב שנאה וקנאה בלתי מוסברת ובלתי הגיונית , במקום להצטרף אליו , לדרכו ולהצלחתו הם בוחרים אפילו בהרס עצמי , הם סותמים את הבארות המשמשות מקור חיים חשוב מעין כמוהו, אבל הם מוכנים "להתאבד" בכדי שיצחק לא יהנה אפילו במחיר שהם יפגעו קשות. הם מתגרים ורבים עם יצחק לשווא. הם הורסים וסותמים ויצחק בונה וחופר. כמו שונאי ישראל כיום, הם אפילו מבקשים לזכות בחינם בהצלחתו. הם דורשים לקבל את מקורות המים שהם סתמו והוא פתח בעבודה קשה "וַיְסַתְּמוּם פְּלִשְׁתִּים ...וַיַּחְפְּרוּ עַבְדֵי-יִצְחָק בַּנָּחַל; וַיִּמְצְאוּ-שָׁם בְּאֵר, מַיִם חַיִּים…וַיָּרִיבוּ רֹעֵי גְרָר, עִם-רֹעֵי יִצְחָק לֵאמֹר לָנוּ הַמָּיִם ...". יצחק אינו מתייאש וממשיך בעבודה קשה ובעקשנות רבה יחד עם אמונה עצומה ולמרות הכל הוא מודה לה' " וַיֹּאמֶר כִּי-עַתָּה הִרְחִיב ה' לָנוּ, וּפָרִינוּ בָאָרֶץ " כשהקב"ה רואה את מעשי יצחק ואת דרכו הוא נגלה אליו ואומר : " וַיֵּרָא אֵלָיו ה' בַּלַּיְלָה הַהוּא, וַיֹּאמֶר, אָנֹכִי אֱלֹהֵי אַבְרָהָם אָבִיךָ; אַל-תִּירָא, כִּי-אִתְּךָ אָנֹכִי, וּבֵרַכְתִּיךָ וְהִרְבֵּיתִי אֶת-זַרְעֲךָ, בַּעֲבוּר אַבְרָהָם עַבְדִּי " תגובת יצחק היא מיד בנית מזבח לתודה . בדומה לאביו , ליצחק יש שני בנים בעלי אופי מנוגד ובדומה לאביו הוא יודע ומכיר היטב את אופיים, מעשיו של עשיו ונשואיו גורמים לו צער " וַיְהִי עֵשָׂו, בֶּן-אַרְבָּעִים שָׁנָה, וַיִּקַּח אִשָּׁה ... וַתִּהְיֶיןָ, מֹרַת רוּחַ, לְיִצְחָק, וּלְרִבְקָה" בדיוק כמו שלאברהם היה בן " פֶּרֶא אָדָם יָדוֹ בַכֹּל, וְיַד כֹּל בּוֹ ". אולם יש הבדל , יצחק מגדל באהבה את עשיו אך מתאמץ בכל מאודו להשאירו אצלו, לידו, מתוך אמונה שיש בו יסוד טוב. יצחק זהה לאברהם אך בכל זאת שונה, הוא אינו מגרש את עשיו כפי שאברהם גירש את ישמעאל, אברהם יצא למלחמה במלכים ,יצחק קיבל את ההתגרויות כגזרה והודה על מה שיש. בדרכו שלו הוא זוכה להכרה ולניצחון מוחץ, שונאי יצחק מכירים לבסוף בגדולתו ומבקשים לכרות ברית שלום ואף מברכים את יצחק " וַיֹּאמְרוּ, רָאוֹ רָאִינוּ כִּי-הָיָה  ה' עִמָּךְ וַנֹּאמֶר ...וְנִכְרְתָה בְרִית, עִמָּךְ ...וַנְּשַׁלֵּחֲךָ בְּשָׁלוֹם אַתָּה עַתָּה, בְּרוּךְ ה' ". ובע"ה אנו ממשיכי דרכם של האבות הקדושים נזכה גם להכרה ולברית שלום . שבת שלום וחודש כסלו טוב ומבורך. איתן שלר

 **לעילוי נשמת אבי, מורי ורבי אברהם חנן בן נתן ואטל ז"ל.**